Rafa Nadal is back! Ibericul, confirmat la Wimbledon 2024
Rafael Nadal, celebrul tenisman spaniol, a fost confirmat oficial pe lista jucătorilor înscriși la Wimbledon 2024.
- Ibericul a câștigat turneul de Grand Slam pe iarbă în 2008 și 2010.
Rafael Nadal a revenit în circuitul ATP în ianuarie la Brisbane, unde a jucat trei meciuri înainte de a suferi o problemă musculară. A revenit apoi la Barcelona, unde a ajuns în turul doi, și la Madrid, unde a atins optimile, urmate de turul doi la Roma, unde a fost eliminat de Hubert Hurkacz, scor 6-1, 6-3.
Nadal se află în momentul de față la Paris, unde se pregătește pentru Grand Slam-ul Roland Garros. Turneul se joacă pe zgură, suprafața preferată a spaniolului, unde a câștigat de 14 ori din 19 participări.
Tenismenul spaniol se înscrie la Wimbledon utilizând opțiunea de "ranking protejat", care îi permite accesul pe tabloul principal în 12 turnee, după ce a lipsit un an din cauza unei accidentări suferite la Australian Open în ianuarie 2023.â
Istoricul spaniolului la Wimbledon
Wimbledon este un turneu special pentru Rafa Nadal, fiind și locul unde a jucat primul său Grand Slam, în 2003. Este locul unde a și ajuns în cinci finale între 2006 și 2011. Ultima sa apariție a fost în 2022, când s-a retras înainte de semifinala cu Nick Kyrgios din cauza unei leziuni abdominale.
Rafael Nadal va reprezenta Europa la Laver Cup
Tenismenul spaniol va face parte din echipa europeană în cea de-a șaptea ediție a acestei competiții, care va avea loc la Uber Arena din Berlin, în perioada 20-22 septembrie.
"Sunt foarte fericit să joc la Cupa Laver în Berlin pentru echipa Europei. Am amintiri cu adevărat speciale legate de experiențele mele la Cupa Laver, inclusiv toate emoțiile trăite la Londra acum doi ani, jucând alături de Roger Federer pentru ultima dată", a declarat Nadal.
Jucătorul spaniol se va alătura echipei din care fac parte Carlos Alcaraz, Daniil Medvedev și Alexander Zverev, sperând să aducă din nou cupa pentru Europa, după ce în ultimele două ediții au eșuat.
"La acest moment al carierei mele, aștept cu nerăbdare să profit de fiecare oportunitate care mi se ivește. Să joc în echipă este întotdeauna o experiență incredibilă și m-am bucurat întotdeauna de asta, competiția este diferită și captivantă. Abia aștept să merg la Berlin și să ajut echipa Europei să recâștige Cupa Laver", a adăugat Nadal, câștigătorul a 22 titluri Grand Slam.
Aceasta va fi a patra participare a lui Nadal în această competiție, după ce a jucat deja la Praga în 2017, la Geneva în 2019 și la Londra în 2022, când a avut loc retragerea lui Roger Federer.
Urmăriți SPORT.RO și pe Google News